กรมควบคุมโรค ยืนยันทีมเก็บรังนกจากเกาะลิบง ไม่ได้ป่วยโรคไข้มาลาเรีย
กรมควบคุมโรค ยืนยันทีมเก็บรังนกจากเกาะลิบง ไม่ได้ป่วยโรคไข้มาลาเรีย พร้อมเผยผลการตรวจสอบพื้นที่ทั้งถ้ำหลวง-ขุนน้ำนางนอน และตำบลเกาะลิบง ไม่พบว่ามีการแพร่เชื้อมาลาเรีย

นายแพทย์อัษฎางค์ รวยอาจิณ รองอธิบดีและโฆษกกรมควบคุมโรค กล่าวว่า จากกรณีที่มีการส่งต่อกันในโซเชียลมีเดีย ว่า ทีมเก็บรังนกจากเกาะลิบง ที่เข้าไปร่วมในปฏิบัติการช่วยเหลือผู้ประสบภัยติดอยู่ภายในถ้ำหลวง ขุนน้ำนางนอน ป่วยติดเชื้อไข้มาลาเรียนั้น กรมควบคุมโรค ได้มอบหมายให้สำนักงานป้องกันควบคุมโรค ที่ 12 จังหวัดสงขลา ตรวจสอบอย่างละเอียดและได้รับการยืนยันจากโรงพยาบาลที่ดูแลทีมเก็บรังนกแล้วว่า จากการตรวจสุขภาพของทีมเก็บรังนกจากเกาะลิบงทุกคน ปรากฏว่าไม่พบเชื้ออันตรายและไม่ได้ป่วยโรคไข้มาลาเรีย โดยโรงพยาบาลกันตัง จังหวัดตรัง ได้แบ่งทีมเก็บรังนกเป็น 2 กลุ่ม คือ กลุ่มที่มีอาการป่วย ได้รับการส่งตัวมารักษาที่โรงพยาบาลกันตัง 2 ราย และกลุ่มที่สองคือคณะทีมเก็บรังนกซึ่งปฏิบัติงานพร้อมกัน ได้รับการติดตามมาตรวจสุขภาพที่โรงพยาบาลกันตัง 11 ราย โดยผู้ที่มีอาการป่วย 2 รายนั้น รายที่ 1 มีอาการไข้สูง หายใจเหนื่อยๆ เพลีย ส่วนรายที่ 2 มีอาการไข้ ต่อมน้ำเหลืองขาหนีบโต ทั้งสองได้รับการรักษาจนอาการทุเลา และผลการตรวจวิเคราะห์เชื้อจากศูนย์วิทยาศาสตร์สุขภาพโรคอุบัติใหม่ ไม่พบเชื้ออันตราย และไม่พบเชื้อมาลาเรียแต่อย่างใด แพทย์จึงให้รับยารับประทานและกลับบ้านได้  ส่วนทีมเก็บรังนกอีก 11 รายอาการทั่วไปปกติ ผลการตรวจวิเคราะห์เชื้อ ไม่พบเชื้ออันตรายเช่นกัน
 
 นอกจากนี้จากการตรวจสอบพื้นที่การระบาดของไข้มาลาเรีย ทั้งที่ถ้ำหลวง ขุนน้ำนางนอน และตำบลเกาะลิบง เป็นพื้นที่ที่ไม่มีการแพร่เชื้อมาลาเรียในพื้นที่มาแล้วไม่น้อยกว่า 3 ปี และไม่มียุงพาหะนำเชื้อมาลาเรีย  กรมควบคุมโรค จึงขอให้ประชาชนที่ติดตามข่าวสาร คลายความกังวลได้ เพราะทีมแพทย์ของโรงพยาบาลกันตัง จังหวัดตรัง ได้ดูแลสุขภาพของทีมเก็บรังนกทุกคนอย่างใกล้ชิด และขอให้ประชาชนอย่าส่งต่อข้อมูลในโซเชียลที่ไม่เป็นความจริง เพราะอาจเกิดความสับสนและเข้าใจผิดได้